**Roma Szakkollégiumi Charta**

Közösség - Szakmaiság - Társadalmi felelősségvállalás

**A roma szakkollégium küldetése** a társadalmi felzárkózásban részt vevő roma értelmiség képzése, továbbképzése és közösségbe tömörítése, akik képesek széleskörű, felelős társadalmi párbeszédre, önmaguk és környezetük formálására, kibontakoztatják képességeiket és felismerik küldetésüket. Ezért olyan közösség létrejöttét támogatjuk, mely sikeres együttélési modellként példát mutathat társadalmunkban. Ezáltal támogatjuk egy fiatal értelmiségi réteg felnevelését, akik a szakmai kiválóságot ötvözik a társadalmi és szociális kérdések iránti érzékenységgel. Így segítjük a cigányság felemelkedését és a cigány-magyar együttélést.

**ALAPELVEINK**

**SZAKMAISÁG**

A szakkollégium *saját szakmai program*otdolgoz ki. A tanulmányi program elemei fejlesztik a hallgatók önértékelését, identitását, egyéni és szociális készségeket. Segít elsajátítani azokat az értelmiségi kompetenciákat, melyek nélkülözhetetlenek a hosszú távú boldoguláshoz. Ennek célja, hogy a szakkollégisták magyar és a cigány kultúrát egyaránt ismerő és értékelő, olyan magyar – cigány *kettős identitás*sal rendelkező öntudatos, pozitív szemléletű, roma értelmiségivé váljanak, akik képesek aktív *közéleti szerepvállalás*ra, előítéletektől mentesen, valódi kulturális közösségettudnak építeni.

A szakkollégium olyan szellemi és közösségi műhely létrehozására törekszik, ahol a szaktudás, az identitás és önismeret fejlesztésén túl tagjait aktivizálja a *társadalmi felelősségvállalás* területén.

**TEHETSÉGGONDOZÁS**

A roma szakkollégium feladata, hogy támogassa a kiemelkedő képességű szakkollégisták ***tehetséggondozását***. Hallgatóit saját szakterületükön kimagasló teljesítményhez segíti, hogy felsőoktatási tanulmányaikat a legsikeresebben végezhessék el.

**TÁRSADALMI FELZÁRKÓZÁS**

A roma szakkollégium hallgatóinak társadalmi hátteréből fakadó *hátrányait* a lehetőségeihez mérten *kompenzálja*: ösztöndíjat folyósít, segítséget nyújt számukra az egyetemi közegben történő eligazodáshoz, tanulási módszerek adaptációjához, egyéni célok és célrendszerek megalkotásához. Hisszük, hogy a társadalmi felzárkózás, hosszú távon csak akkor lehet sikeres, ha olyan *roma értelmiséget* képzünk, akik ebbe a folyamatba *tevékenyen* belekapcsolódnak.

**KÖZÖSSÉG**

A Roma Szakkollégium a szakmai képzés mellett közösséget épít: a működő együttélést ***integrált tanulóközösség*ként** kívánja szolgálni. Tagjai lehetnek cigány és nem cigány, de a cigányság sorsával kapcsolatban felelősen gondolkodó, a szakkollégium céljaival azonosuló hallgatók. A roma szakkollégium *közösségi élet* megteremtéséért, annak irányításáért a kollégium minden tagja felelős. A roma szakkollégium alapvetően ***öntevékeny*, *együttlakó közösség*.** Intézményeink **értékorientált** céljainak megvalósulását az intézményi szerveződés segíti elő, biztosítja a személyi és infrastrukturális hátteret. A roma szakkollégium *széleskörű kapcsolatrendszer* kialakítására törekszik egyéb szakkollégiumokkal, felsőoktatási intézményekkel, társadalmi szervezetekkel.

(A helyi szakmai előkészítés után a KRSZH elnöksége elfogadta Budapesten, 2013. május 21-én)